**Kardoskúti Napköziotthonos Óvoda**

****

**HÁZIREND**

**Kardoskút**

**2016.**

**Az intézmény adatai:**

**Név: KARDOSKÚTI NAPKÖZIOTTHONOS ÓVODA**

**OM-azonosító: 028333**

**Címe:** 5945 Kardoskút, Kossuth L. u. 4.

**Fenntartó és alapító neve és címe:**

Kardoskút Község Önkormányzata

5945 Kardoskút, Március 15. tér 3.

Az intézmény típusa: **Köznevelési intézmény – Óvoda**

**A házirend célja és feladata**

A házirend állapítja meg a gyermeki jogok és kötelességek gyakorlásával, valamint az óvoda munkarendjével kapcsolatos rendelkezéseket.

A házirendbe foglalt előírások célja biztosítani az óvoda törvényes működését, az óvodai nevelés zavartalan megvalósítását, valamint a gyermekek óvodai közösségi életének megszervezését.

**A házirend alapjául szolgáló jogszabályok**

* Az óvodai nevelés országos alapprogramjáról szóló 363/2012. (XII.17.) Korm.
* A nemzeti köznevelésről szóló 2011. évi CXC. törvény
* 20/2012. (VIII.31.) EMMI rendelet a nevelési-oktatási intézmények működéséről
* A gyermekek védelméről és a gyámügyi igazgatásról szóló 1997. évi XXXI. törvény;
* az egyenlő bánásmódról szóló 2003. évi CXXV. törvény,
* továbbá az intézmény Szervezeti és Működési Szabályzatának rendelkezései alapján készült.

**A házirend hatálya**

* A házirend előírásait be kell tartani az óvodás gyermekeknek, a gyermekek szüleinek, az óvoda pedagógusainak és más alkalmazottainak.
* A házirend előírásai azokra az óvodai csoportfoglalkozásokra és csoportfoglalkozáson kívüli nevelési időben és nevelési időn kívül szervezett óvodai programokra vonatkoznak, melyeken a felügyelet az óvoda által biztosított.
* Jelen házirend előírásait a nevelőtestület fogadja el, a szülői szervezet egyetértési jogának gyakorlása mellett.
* Jelen házirend a fenntartó jóváhagyásával lép hatályba, és határozatlan időre szól.
* Az érvényben lévő házirend módosítását az intézmény vezetője, a nevelőtestület, a szülői közösség jogosult kezdeményezni, módosításáról a nevelőtestület a kezdeményezéstől számított 30 napon belül dönt, a módosítást a fenntartó hagyja jóvá.

**A házirend nyilvánossága**

* A házirend nyilvános, megtekinthető a csoportvezető pedagógusoknál, az intézmény irattárában, valamint az intézmény honlapján.
* A házirenddel kapcsolatban felmerült kérdésekre az intézményvezető, és az óvodapedagógusok adnak választ, tájékoztatást fogadó óráik alatt.
* A házirend egy példányát – a közoktatási törvény előírásainak megfelelően – az intézménybe történő beiratkozáskor a szülőnek át kell adni.
* Az elfogadott és jóváhagyott házirendet a csoportvezető óvónők ismertetik:
* a gyermekek körében a hatályba lépést megelőző héten, a csoportvezető óvónők által meghatározott időben,
* a szülők körében a jóváhagyást követő első szülői értekezleten, illetve
* minden nevelési év elején a szülőkkel az első szülői értekezleten.

**A Nevelési év rendje**

Az óvodában nevelési évnek hívjuk az adott naptári év szeptember 1-jétől, a következő naptári év augusztus 31-ig terjedő időszakot. Június 01-től, augusztus 31-ig szervezett nyári élet folyik.

A fenntartóval történő egyeztetés alapján a nyári takarítás, és karbantartási munkák idején az óvoda 5 hétig zárva tart. A leállás idejéről, az adott év február 15-éig tájékoztatjuk a szülőket.

Egy nevelési évben öt nevelés nélküli munkanap vehető igénybe nevelési értekezletek, szakmai továbbképzések, intézményi szintű rendezvények megtartása céljából.

**Nyitva tartás**

|  |
| --- |
| **Nyitva tartási idő** |
| **6:30 – 16:30 óra** |

Az óvoda teljes nyitvatartási ideje alatt óvodapedagógus foglalkozik a gyermekekkel. Kérjük, hogy gyermekeiket 08.30-ig szíveskedjenek behozni az óvodába. **A gyermekek biztonsága érdekében érkezéskor, távozáskor a kapu reteszelése kötelező!**

A gyermeket az óvodába érkezéskor a szülő minden esetben személyesen adja át az óvónőnek, különben ha a gyermek valamely oknál fogva nem megy be a csoportszobába, az óvónő nem tud a jelenlétéről, felelősséget sem vállalhat érte. Távozáskor hasonló módon a gyermeknek el kell köszönnie az óvónőtől.

Válsághelyzetben lévő szülők esetében a gyermeket - a hivatalos gyámhatósági vagy bírósági végzésig - mindkét fél jogosult haza vinni. Amíg valamelyik szülő nevelési, gondozási joga szünetel, addig csak a határozatban megnevezett személy gyakorolhatja a gyermek nevelési, gondozási jogát.

Az óvodából a gyermek idegennek, vagy 14 év alatti gyermeknek csak a szülő írásbeli kérelme alapján adható ki. A gyermek 6 éves korától csak a szülő írásbeli kérelme alapján érkezhet az óvodába, vagy engedhető egyedül haza.

A szülő egyéni elfoglaltsága szerint – előzetes egyeztetés alapján – gyermekét bármikor behozhatja, ill. elviheti az intézményből. Az időpont megválasztásánál arra törekedjenek, hogy ne zavarják meg a kialakult gyermeki tevékenységet.

**Az óvodai felvétel szabályai, eljárási rendje**

Az óvodai felvétel jelentkezés útján történik. A beíratás idejét, az óvoda körzethatárait a fenntartó határozza meg.

Az egészséges, ágy- és szobatiszta gyermek 2,5 életévének betöltésétől az iskolára való alkalmasság eléréséig jogosult az óvoda igénybe vételéhez. A gyermek a közoktatási törvény 24.§ (3) pontja értelmében abban az évben amikor betölti a harmadik életévét óvodakötelessé válik, mely szerint legalább napi négy órán keresztül óvodai nevelésben kell részesülnie.

*Megszűnik a gyermek óvodai elhelyezése, ha:*

* a gyermeket másik óvoda átvette,
* a szülő írásban bejelenti, hogy gyermeke kimarad, a bejelentésben megjelölt napon;
* a gyermeket felvették az iskolába, a nevelési év utolsó napján;
* a gyermeket nem vették fel az iskolába, annak a nevelési évnek az utolsó napján, amelyben a nyolcadik életévét betölti,
* az óvodai elhelyezést fizetési hátralék miatt az intézményvezető - a szülő többszöri eredménytelen felszólítása és a gyermek szociális helyzetének vizsgálata után - megszüntette,
* a gyermek a jogszabályban meghatározottnál igazolatlanul többet van távol az óvodai foglalkozásokról. (részletesen: a hiányzásokkal kapcsolatos teendőknél)

**A gyermekek értékelésének rendje**

A gyermekek értékelését az óvodapedagógusok folyamatosan végzik az egyéni fejlettségmérő lap alapján.

Az értékelés kiterjed a gyermek viselkedésére, szokásaira, társas kapcsolataira, testi, értelmi képességeinek, készségeinek fejlődésére.

Tilos a gyermekek megszégyenítése, kiközösítése, kigúnyolása, szükségleteik megvonása, testi bántalmazása.

Az egyes gyermekek értékelése kizárólag a szüleikre tartozik, ezért nem lehet közös szülői fórumok témája.

Tankötelezetté váláskor minden gyermek szülőjével konzultálnak az óvónők az iskolára való felkészültségről.

A gyermekek testi fejlettségét az óvodaorvossal együttműködve állapítják meg az óvónők.

Az iskolába készülő gyermekekről óvodai szakvélemény kerül kiállításra. Kérdéses esetben ki kell kérni a Pedagógiai Szakszolgálat, ill. a Tanulási Képességet Vizsgáló Szakértői Bizottság véleményét.

**Gyermeki jogok gyakorlásának rendje**

A gyermekek jogainak érvényesülését az óvoda valamennyi dolgozója köteles tiszteletben tartani.

Az óvodás gyermekek életkora még nem teszi lehetővé, hogy jogaikat teljes mértékben képviseljék, így jogaik egy részét szüleik, és az óvodapedagógusok érvényesítik.

**A gyermeknek az óvodában joga van:**

* a beiratkozás napjától szülőjével ellátogatni az óvodába, megismerkedni a leendő óvónőjével, esetleg csoporttársaival.
* a rendszeres óvodába járás első napjától a törvény és a nevelési programunk által nyújtott lehetőségek igénybevételéhez
* az egészséges, biztonságos környezethez, életkorának, fejlettségének megfelelő szabad játékhoz, kezdeményezéseken való részvételhez, az egyéni igénye szerinti szükséglet kielégítéshez, /ételfogyasztás, pihenés/ valamint elegendő mozgáshoz és szabad levegőn való tartózkodáshoz
* állandó óvodapedagógusi felügyeletre
* emberi méltóságának, etnikai, vallási, nemzeti, világnézeti önazonosságának tiszteletben tartására.
* képességeinek, érdeklődésének megfelelő nevelésben, oktatásban részt venni, a helyi nevelési program alapján.
* cselekvési szabadsághoz, a családhoz, személyiségének, egyéniségének szabad kibontakoztatásához, de csak úgy, hogy ezzel nem veszélyezteti saját és társai testi épségét. Nem akadályozhatja viselkedésével a többi gyermek játékhoz, pihenéshez, tanuláshoz, művelődéshez és minden más tevékenységhez való jogát
* állapotának, személyes adottságainak megfelelő, megkülönböztetett ellátásban részesülni /szakszolgálatok/
* családja helyzetétől, egyéni fejlettségi állapotától függően ingyenes vagy kedvezményes étkezésben részt venni.

**A gyermekek rendszeres tájékoztatásának rendje**

A gyermekeket napi rendszerességgel tájékoztatni kell az őket érintő eseményekről. Az előre tervezhető dolgokról - színházlátogatás, ünnepre készülődés, kirándulás stb. időben kell felvilágosítást adni a gyermekeknek, hogy készülhessenek, ráhangolódhassanak az eseményre. A szülőket is időben tájékoztatni kell, hogy segíthessék elfogadni, feldolgozni az élményt.

Váratlan események bekövetkeztekor a gyermekek számára világos, érthető magyarázatot kell adni, jelezve, hogy a változás természetes dolog, de a felmerülő nehézségre, problémára mindig van megoldás.

**A gyermekek ruházata**

Az intézménybe ápolt, tiszta gyermeket hozhatnak a szülők. A gyerek akkor ápolt, ha a teste, a haja, illetve a körme tiszta, az utóbbi megfelelő méretűre le van vágva.

A gyermekek ruházatáról /csere ruha, váltó cipő, tornafelszerelés/, annak tisztántartásáról a szülő gondoskodik.

A gyermekek öltözete praktikus, kényelmes, és réteges legyen. A balesetveszély elkerülése végett papucsot nem hordhat a gyermek az óvodában.

Kérünk valamennyi holmit jellel ellátni.

**A gyermekek étkeztetése**

A napi háromszori étkezés /tízórai, ebéd, uzsonna/ biztosítása az óvoda feladata.

Kérjük, hogy a születésnapok, névnapok kivételével gyermekeik ne hozzanak édességet, édes italokat az óvodába.

Ételallergiáról az óvónőket a szülő köteles tájékoztatni. Ilyen esetben a gyermek étkezésére közösen találunk megoldást.

A nagyon korán érkező gyermekeket (6.30 és 7.00 óra között) célszerű otthon megreggeliztetni, ha erre nincs lehetősége a szülőnek, akkor az otthonról hozott reggeli elfogyasztását biztosítjuk.

Az óvodai étkezések időpontjai:

* Tízórai: 8.00-9.00 óráig,
* Ebéd: 12.00 – 12.30 óráig,
* Uzsonna: 15.15 –15.35 óráig tart.

Az étkezési térítési díjat a szülő köteles befizetni a kijelölt befizetőhelyen, a megadott időpontokban.

Ha a gyermek betegsége vagy hosszabb távolléte miatt lemondta az étkezést, akkor ezt túlfizetésként kell kezelni és a következő havi étkezési térítési díjaknál kell beszámítani. A lemondást a szülő személyesen vagy telefonon az óvodai csoport vezetőjénél teheti meg, megelőző nap 9 óráig. Az aznap lemondott étkezést nem lehet figyelembe venni a térítési díj fizetésénél. Az aznapra igényelt ebéd – távolmaradás esetén – zárt ételhordóban elvihető. A távollét utáni étkezési igényt is a **megelőző napon** **9 óráig** kell a szülőnek bejelenti, csak abban az esetben részesülhet a gyermeke intézményi étkeztetésben.

A kedvezményes étkezésben részesülő gyermek szülője haladéktalanul köteles a jogosultság megszűnésének tényét bejelenti az intézmény vezetőjének. Amennyiben ezt elmulasztja, a jogosultság megszűnésének időpontjáig visszamenőlegesen köteles megfizetni a jogtalanul igénybe vett térítési díjkedvezményt.

**Hiányzással kapcsolatos teendők**

A hiányzást minden esetben be kell jelenteni a csoportvezető óvónőnek. Hosszabb távollétre, 5-10 nap, amely nem betegségből fakad, az intézmény vezetője ad engedélyt, melyet írásban kell kérnie a szülőnek. Igazolatlan távollét esetén az intézmény vezetője írásban felszólítja a szülőt – csoportvezető óvónő jelzése alapján – a mulasztás okának tisztázására, ill. megszüntetésére.

Öt nevelési napot meghaladó igazolatlan hiányzás után az óvoda vezetője köteles értesíteni a gyermek tényleges tartózkodási helye szerint illetékes gyámhatóságot és a gyermekjóléti szolgálatot.

Ha az igazolatlan mulasztás eléri a tíz nevelési napot, az óvoda vezetője a mulasztásról köteles tájékoztatni az általános szabálysértési hatóságot.

Ha az igazolatlan mulasztás eléri a húsz nevelési napot, az óvoda vezetője köteles haladéktalanul értesíteni a gyermek tényleges tartózkodási helye szerint illetékes gyámhatóságot.

Betegség után csak friss orvosi igazolással jöhet a gyermek óvodába. Az igazolást az óvónőknek kell átadni, és azt a mulasztási naplóban meg kell őrizni.

A szülőket kérjük, hogy elérhetőségüket, telefonszámukat a gyermekük óvónőinek adják meg, hogy az óvodában történő megbetegedés esetén értesíteni tudjuk őket. Az információt bizalmasan kezeljük.

**A gyermekkel kapcsolatos egészségügyi szabályok**

A község orvosa– jogszabályban foglaltaknak megfelelően – végzi prevenciós jelleggel a gyermekek vizsgálatát. Az orvos által javasolt szakrendelésekre vigyék el gyermeküket, a vizsgálati eredményekről tájékoztassák az óvoda orvosát vagy az óvónőket, akik az információt bizalmasan kezelve, továbbítják az orvos felé.

**Az óvodában csak egészséges gyermek tartózkodhat. Beteg, megfázott vagy még lábadozó gyermek behozatala az óvodába a gyerek biztonságos gyógyulása és a többi gyermek egészségének megőrzése érdekében nem lehetséges.**

A szülő köteles tájékoztatni az óvónőket, ha gyermeke olyan betegségben szenved, amely a közösségbe járást nem zárja ki – eszméletvesztéssel járó betegség, stb., vagy eltérő bánásmódot igényel – hallás, látás, mozgás korlátozottság – de fokozott figyelmet igényel.

**Az óvónőnek tilos otthonról hozott gyógyszert, gyógyhatású készítményt beadnia a gyermeknek.** Kivéve, ha a gyermek állandó gyógykezelés alatt áll, pl.: inzulin, allergia (pipa), akkor is csak eredeti csomagolásban, névvel, utasítással ellátva.

Hirtelen, nagyon magas láz esetén az óvoda orvosával, illetve a szülővel egyeztetve lázcsillapítót kaphat a gyermek a szülő megérkezéséig, folyadékpótlás mellett.

Baleset vagy nap közben hirtelen megbetegedő gyermek esetén a csoport felügyeletét megoldva, a beteg gyermeket haladéktalanul el kell látni. A baleset súlyosságától függően, valamint eszméletvesztés, lázgörcs esetén orvosról gondoskodni – mentő, orvos kihívása, orvoshoz vitel – és ezzel egy időben a szülőt értesíteni kell.

Fertőző betegség esetén a szülőnek bejelentési kötelezettsége van. A gyermek az ÁNTSZ határozatában jelzett időpontig nem látogathatja az óvodát.

Fejtetvesség kezeléséről az óvodába lépéskor a szülők tájékoztatást kapnak. Megelőzésképpen az óvoda védőnője évente több alkalommal végez szűrővizsgálatot. Fejtetvesség megszűnése után védőnői igazolás szükséges.

**Otthonról hozott tárgyak**

A **befogadás** megkönnyítése érdekében a gyermek elhozhatja óvodába kedvenc tárgyait / pelus, cumi, plüssállatka stb/. Amennyiben az óvónő úgy gondolja, hogy a tárgy nagyon értékes, vagy a közös játék során tönkre mehet, visszaküldheti a szülővel, vagy a csoportban külön helyen biztonságba helyezheti. Ha a gyermek onnan mégis elviszi játszani, úgy az óvónőnek joga van kitiltani az otthoni játékokat a csoportból. Nem hozhat óvodába a gyermek pénzt, ékszert, egyéb értékes tárgyat, ill. balesetveszélyes tárgyakat, amellyel saját és társai testi épségét kockáztatja. Az óvodába hozott, vagy ott hagyott tárgyakért csak szándékos károkozás esetén felel az intézmény./Kt. 40.§ (8) pontja./

**Gyermekvédelem:**

* Az óvoda nevelőtestülete a gyermekvédelmi feladatokat a pedagógiai programban meghatározottak, illetve a Gyermekvédelmi Törvény rendelkezései szerint végzi, együttműködve a Gyermekjóléti Szolgálattal, gyámhatósággal, és a Jegyzővel.
* Amennyiben a gyermek testi, lelki, értelmi, magatartásbeli veszélyeztetettsége felmerül, az óvoda hivatalosan eljárást indít.
* Ha a szülő a gyermeke egészséges fejlődése érdekében nem működik együtt az óvodával – nem járul hozzá a fejlesztéshez, nem viszi el vizsgálatokra, foglalkozásokra a Pedagógiai Szakszolgálathoz, illetve elutasítja a szakemberek segítségét – ezáltal veszélyezteti gyermeke fejlődését, az óvoda köteles eljárni.

**A gyermekek közreműködése saját környezetük rendben tartásában**

A gyermekeket életkoruknak, egyéni fejlettségüknek és érdeklődésüknek megfelelően bevonjuk környezetük és az általuk használt eszközök rendben tartásába.

Kizárólag olyan tevékenységek végzését várjuk el és engedélyezzük, amelyre a gyermekek már képesek és elvégzésük nem jelent számukra megterhelést és veszélyt pl.: fogápoló szerek tisztántartása, ruhájuk összehajtogatása, játékok elrakása, stb.

Gyermekeinket szeretnénk arra nevelni, hogy szüleiket, s az ő idejüket tiszteljék azzal is, ha megérkeznek értük az óvodába, játékukat helyükre téve elköszönjenek társaiktól, óvónőjüktől, és ne várakoztassák szüleiket.

* A tálaló konyhába felügyelettel sem léphetnek be, kivéve, ha előzetes egyeztetés során az ott dolgozók munkájával ismerkednek.
* Felügyelet nélkül az udvaron nem tartózkodhatnak a gyermekek. Óvoda zárása után, ill. hétvégén az udvarára bemenni szülői felügyelettel sem szabad.
* Szülő a csoportszobában a befogadást és a nyílt napokat kivéve csak előzetes egyeztetés esetén tartózkodhat. A csoportszoba tisztaságának megóvása érdekében a szülő a gyermeket a csoportszoba ajtóig kísérve adja át az óvónőjének.
* Az óvodában kialakított szabályok és szokások betartása a szülők jelenléte alatt is érvényesek maradnak.

**A szülő jogai az óvodában**

A szülő joga a szabad óvodaválasztás (állami, magán, egyházi). Ez nem zárja ki azt, hogy a gyermeket elsősorban abba az óvodába kell felvenni, amelynek körzetében lakik.

A felvételről az intézmény vezetője dönt. Az óvoda köteles biztosítani a gyermek felvételét, azt a kijelölt óvoda csak hely hiányában utasíthatja vissza. A halmozottan hátrányos helyzetű, a rendszeres gyermekvédelmi támogatásban részesülő gyermek nem utasítható el.

A szülő joga, hogy megismerje a nevelési – oktatási intézmény pedagógiai programját, szervezeti és működési szabályzatát, házirendjét és tájékoztatást kapjon az abban foglaltakról.

Joga, hogy a saját gyermeke fejlődéséről, magaviseletéről rendszeresen érdemi tájékoztatást, a gyermek neveléséhez tanácsokat, segítséget kapjon. A gyermekről adott információk kiterjednek a gyermek társas kapcsolataira, játékára, mozgás és értelmi fejlettségére. Egyéni beszélgetések, fogadó órák, szülői értekezletek alkalmával elkérheti és megtekintheti a gyermeke egyéni fejlődését tükröző dokumentumokat /fejlettségmérés, feljegyzések a gyermek fejlődéséről és a fejlesztési terv/. Érdektelenséget tapasztalva az óvónő kezdeményezi a szülői találkozót. A tájékoztatás csak olyan időben történhet, amikor az óvónőnek nem az a feladata, hogy a gyermekekkel foglalkozzon.

A tájékoztatás formái: szülői értekezletek, fogadóórák, egyéni beszélgetések, nyílt napok.

Az óvoda által kezdeményezett tájékoztatás időpontjáról a szülőt egy héttel korábban értesíteni kell. Amennyiben a szülő kezdeményezi a kapcsolatfelvételt, úgy annak idejét egyeztetni kell az óvónővel.

Az intézmény vezetője és az óvodapedagógus hozzájárulásával a szülő betekintést nyerhessen a napi munkába.

A szülői szervezet munkájában tevékenyen közreműködhet, ezáltal figyelemmel kíséri a gyermeki jogok érvényesülését, a pedagógiai munka eredményességét.

A szülőnek joga az írásbeli javaslattétel, melyet az intézmény vezetője és nevelőtestülete mérlegel, és arra a megkereséstől számított 30 napon belül érdemi választ ad.

A gyerekek nagyobb csoportját érintő bármely kérdésben tájékoztatást kérhet az intézmény vezetőjétől, s az adott kérdés megtárgyalásakor, a szülői szervezet képviselője, tanácskozási joggal részt vehet a nevelőtestületi értekezleten.

**A szülő kötelessége, hogy:**

* gondoskodjon a gyermeke testi, érzelmi, értelmi és erkölcsi fejlődéséhez szükséges feltételekről.
* biztosítsa gyermeke zavartalan és rendszeres óvodába járását.
* figyelemmel kísérje gyermeke fejlődését, és a tőle elvárható módon segítse a fejlődés folyamatát, a gyermek közösségbe való beilleszkedését, a közösségi élet szabályainak elsajátítását.
* rendszeresen tartson kapcsolatot a gyermekével foglalkozó pedagógusokkal, és részükre az együttneveléshez szükséges őszinte tájékoztatást adja meg.
* tartsa tiszteletben az intézmény dolgozóinak emberi méltóságát és jogait. A pedagógus és a munkáját segítő alkalmazottak a nevelő-oktató munka, ill. a gyermekekkel összefüggő tevékenységük során büntetőjogi védelem szempontjából közfeladatot ellátó személyeknek számítanak.

**A család és az óvoda közös nevelési elveinek kialakítása**

Az óvodába járó gyermekeket arra neveljük, hogy tanulják meg tisztelni a felnőtteket, szeressék és fogadják el társaik egyéniségét, másságát is.

A konfliktusaikat ne durvasággal, erőszakkal oldják meg. A szülők is ezeket az alapelveket erősítsék gyermekeikben.

Ne tegyenek a gyermek előtt indulatos, negatív megjegyzést mások gyermekére, annak származására, az óvodára, az ott dolgozó felnőttekre.

Ne biztassák gyermeküket verekedésre, még ha előző nap az ő gyermeküket érte esetleg sérelem.

**Kapcsolattartás és együttműködés a szülőkkel**

A szülőknek lehetőségük van arra, hogy az óvodában folyó pedagógiai munka alakításában a megfelelő fórumokon részt vegyenek, és ötleteikkel segítség elő a közös gondolkodást.

Komolyabb probléma, konfliktus esetén a konkrét helyzet megoldása céljából keressék fel az óvónőt, ill. az intézmény vezetőjét.

Együttműködésre alkalmas fórumok

* szülői értekezletek – évente három alkalommal
* nyílt napok, közös rendezvények
* fogadó órák előzetes egyeztetés esetén bármikor
* esetenkénti megbeszélések - rövid, információ jellegű beszélgetés, melynek témája szigorúan a gyermekkel kapcsolatos lehet, az óvónő figyelmét nem vonva el a gyermekcsoporttól.
* családlátogatás (óvodai évek alatt legalább egyszer minden gyermeknél)

A gyermekről információt csak az óvónőktől, ill. az óvoda vezetőjétől kérjenek.

**Az intézmény biztonságát garantáló védő-óvó szabályok**

* A gyerekek biztonsága és értékeink megóvása érdekében óvodánk bejáratát szíveskedjenek bereteszelni. Az óvoda iránt érdeklődő leendő szülők és más idegenek csak a vezető tudtával és engedélyével tartózkodhatnak az épületben.
* A munkatársak hozzátartozói nem tartózkodhatnak az épületben. Kivételesen indokolt esetben, rövid időre, a munka megzavarása nélkül kereshetők meg az óvodai dolgozók.
* Ügynökök, árusok nem folytathatnak az intézményben üzleti tevékenységet.
* A vezetői engedély megkérése után plakát, reklámszöveg csak akkor kerülhet ki az óvoda faliújságára, ha az óvoda nevelési tevékenységével összefügg.
* Az óvoda épületében és udvarának egész területén s az óvoda épületének 5 m-es körzetében a jogszabályi rendelkezéseknek megfelelően tilos a dohányzás.
* Szeszes ital, drog fogyasztása, valamint ezeknek a szereknek a befolyása alatt az óvodában tartózkodni tilos.
* Évente a tűzriadó tervnek megfelelően mentési gyakorlatot tartunk. A tűz észlelésekor a tervnek megfelelően járunk el, a gyerekek mentését és felügyeletét, az értékek óvását a dolgozók végzik. A tűz és bombariadóval kapcsolatos teendőket részletesen az intézmény Szervezeti és Működési Szabályzata tartalmazza.

Kérjük a szülőket, hogy a csoportban lévő óvodapedagógus napi nevelőmunkáját – a gyermekek érdekében – hosszabb beszélgetéssel ne zavarják.

Probléma, konfliktus, ellentét esetén, őszintén, nyíltan keressék az óvodapedagógust, illetve az óvoda vezetőjét, és velük közösen próbálják megoldani a konkrét helyzetet.

A házirenden kívüli, óvodánk működésével, hagyományaival kapcsolatban felmerülő kérdéseikkel forduljanak bizalommal az intézmény vezetőjéhez illetve az óvodapedagógusokhoz.

**A házirend betartása a család és az óvoda jó együttműködése, a nyugodt óvodai légkör és a nevelési feladatok zavartalan ellátása érdekében szükséges.**

**ZÁRÓ RENDELKEZÉSEK**

Ezen házirend a fenntartó jóváhagyását követően lép hatályba.

Kardoskút, 2016. szeptember 1.

…………………………………

intézményvezető

**Záradékok:**

A házirendet a nevelőtestület a 2016. szeptember 1-én megtartott nevelőtestületi értekezleten elfogadta.

…………………………………

jegyzőkönyv vezető

A házirendet a szülői közösség 2016. szeptember 1-én megtartott értekezletén megismerte, s a dokumentumban megfogalmazottakkal egyetértett.

…………………………………

Intézményi Szülői Szervezet elnök

A házirendet a fenntartó, Kardoskút Község Önkormányzatának Képviselő-testülete 121/2016. (VIII.25) határozati számon jóváhagyta.

**Kardoskút, 2016. szeptember 1.**

…………………………………

**Patócs Éva**

intézményvezető